Santo Domingo

Santo Domingo atau nama rasminya Santo Domingo de Guzman adalah ibu negara dan bandar terbesar di Republik Dominika. Jumlah penduduk di metropolitannya ialah 2,084,852 pada tahun 2003 dan dianggarkan sebanyak 3,294,385 pada tahun 2010. Bandar raya ini terletak di muara Sungai Ozama. Diasaskan oleh Bartholomew Columbus pada tahun 1496, bandar raya ini terus berkembang dan merupakan penempatan tertua di benua Amerika serta kawasan pertama dijajah oleh Sepanyol di Dunia Baru (Amerika). Terletak dalam sempadan daerah negara (Sepanyol: Distrito Nacional - DN) yang sendirinya bersempadanan dengan negeri Santo Domingo.

Pada tahun 1930 hingga 1961, Santo Domingo pernah dikenali sebagai "Ciudad Trujillo" apabila diktator Republik Dominica, Rafael Trujillo menamakannya dengan namanya sendiri. Selepas berlaku pembunuhan terhadap diktator itu, nama bandar tersebut ditukar semula dengan nama asalnya. Kini, Santo Domingo adalah metropolis terbesar di Republik Dominika dan merupakan bandar penduduk teramai di Laut Caribbean.

Sejarah 

Sebelum kedatangan Christopher Columbus pada Disember 1492, puak Taino menduduki pulau yang mereka panggil Quisqueya (ibu segala tanah) dan Ayiti (tanah gunung tinggi) yang Colombus namakannya sebagai Hispaniola. Pulau tersebut termasuk bahagian terletaknya Republik Haiti. Pada waktu itu terdapat lima kerajaan kecil (cacicazgos) iaitu Marién, Maguá, Maguana, Jaragua dan Higüey. Setiap kerajaan kecil tersebut diperintah oleh orang besar (caciques) Guacanagarix, Guarionex, Caonabo, Bohechío dan Cayacoa. 

Pada tahun 1496, apabila Sepanyol menduduki kawasan itu dan secara rasminya pada 5 Ogos 1498, Santo Domingo adalah kota terttua di benua Amerika. Bartholomew Columbus telah mengasaskan sebuah penempatan dan menamakannya sebagai La Nueva Isabela, selepas penempatan yang lebih awal di utara iaitu La Isabela dinamakan sempena nama Ratu Sepanyol, Ratu Isabella I. Kemudian penempatan itu ditukar nama kepada Santo Domingo sebagai penghormatan kepada Santo Dominic yang merupakan patron Domenico Colombo, bapa kepada Columbus. Santo Domingo ketika itu digelar "Gerbang ke Caribbean".

Santo Domingo pernah dimusnahkan oleh bencana taufan pada tahun 1502. Gabenor baharu ketika itu, Nicolas de Ovando telah membina semula kota itu di tapak lain yang berdekatan. Susun atur asal kota tersebut dan sebahagian besar dinding pertahanan di zon kolonial masih lagi wujud. Zon kolonial bersempadan dengan Rio Ozama dimana terdapatnya koleksi bangunan-bangunan abad ke-16 termasuk rumah-rumah mewah dan gereja megah yang mencerminkan gaya senibina Zaman Pertengahan. Pertubuhan Pendidikan, Sains dan Kebudayaan Pertubuhan Bangsa-bangsa Bersatu (UNESCO) telah mengisytiharkan kawasan tersebut sebagai Tapak Warisan Dunia.

Geografi 
Sungai Ozama mempunyai pajang kira-kira 148 kilometer sebelum mengalir keluar ke Laut Caribbean. Kedudukan Santo Domingo yang terletak di tebing sungai tersebut telah membawa kepentingan yang besar kepada pembangunan ekonomi bandar dan pertumbuhan perdagangan ketika zaman penjajah. Di sungai itu jugalah terletaknya pelabuhan tersibuk dalam negara. 

Metropolitan Santo Domingo dibahagikan kepada empat majlis kerajaan tempatan (majlis perbandaran) yang kebanyakkannya atas sebab pentadbiran. Salah satu daripadanya ialah Daerah Negara Santo Domingo de Guzman. Tiga yang lain pula merupakan pembahagian perbandaran bagi negeri Santo Domingo iaitu Santo Domingo Utara (Santo Domingo Norte), Santo Domingo Timur (Santo Domingo Este) dan Santo Domingo Barat (Santo Domingo Oeste). Bajos de Haina di negeri San Cristobal bersempadanan dengan Santo Domingo Barat. Walaupun terletak di altitud yang rendah, Santo Domingo mempunyai beberapa bukit yang tinggi.

Iklim 
Menurut pengelasan iklim Koppen, Santo Domingo mempunyai iklim monsun tropika. Purata suhu di bandar berbeza sedikit kerana tiupan angin telah membantu mengurangkan haba panas dan kelembapan sepanjang tahun. Bulan Disember dan bulan Januari merupakan bulan yang paling sejuk manakala bulan Julai dan bulan Ogos adalah bulan terpanas. Purata kerpasan setahun Santo Domingo ialah 1446 mm. Suhu terendah dan tertinggi yang pernah tercatat di bandar raya ini pula ialah 13 °C dan 37 °C masing-masing.

Mercu tanda 
Beberapa mercu tanda terkenal di Santo Domingo adalah seperti Puerta del Conde, Puerta de la Misericordia, Katedral Santa Maria (Catedral Primada de América, Catedral de Santa María de la Encarnación), Panteon Negara, Istana James Columbus. Kesemua mercu tanda tersebut terletak di Kota Kolonial dan diisytiharkan sebagai Tapak Warisan Dunia UNESCO.

Muzium 
 Muzium Alcázar
 Altar de la Patria
 Muzium Limbungan Tentera Laut (Naval Museum of the Atarazanas)
 Museo de las Casas Reale - memperingati zaman penjajahan
 Muzium Duarte (Museum of Duarte) - menunjukkan sejarah gerakan dan perjuangan untuk mendapatkan kemerdekaan
 Muzium Sejarah Asli (Museum of Natural History)
 Muzium Manusia Dominika (Museum of Dominican Man)
 Muzium Dunia Ambar (World of Ambar Museum)
 Muzium Kesenian Moden (Museum of Modern Arts)
 Muzium Sejarah dan Geografi Negara (National Museum of History and Geography) - didedikasikan untuk sejarah Dominica daripada era pra-Columbia hingga kini.

Taman dan kawasan rekreasi 
Lihat juga: Kawasan Hijau Santo Domingo (en)

 Taman Mirador Utara (Mirador Norte Park)
 Taman Enriquillo (Enriquillo Park)
 Taman Mirador Selatan (Mirador Sur Park)
 Taman Kemerdekaan (Independencia Park)
 Taman Columbus (Colón Park)
 Taman Metropolitan Las Praderas (Las Praderas Metropolitan Park)
 The Malecón
 Taman Botani Negara Dr. Rafael Ma. Moscoso (Dr. Rafael Ma. Moscoso National Botanical Garden)
 Zoo Negara (Dominican Republic National Zoo)
 Barrio Chino (Pekan Cina)
 Parque Nuñez de Caceres

Galeri

Rujukan 

 
Ibu negara di Amerika Utara
Sejarah Hispaniola
Republik Dominika